ค่าความดัน บน 129 ล่าง 70 เป็นค่าความดันต่ำไหมคะ มีอาการลุกแล้วหน้ามืด เห็นดาว เป็นขณะเปลี่ยนท่า แล้วก็จะหายไปเอง แต่ช่วงนี้เป็นทุกวันเลยค่ะ
สวัสดีค่ะ ค่าความดันโลหิตตัวบนที่เหมาะสมคือไม่เกิน 120 มิลลิเมตรปรอท ส่วนค่าความดันโลหิตตัวบนที่ปกติ คือ 121-129 หากมากกว่านั้น จะถือว่าเริ่มสูงค่ะ ดังนั้น หากวัดได้ 129 ก็ถือว่ายังปกติดีส่วนค่าความดันโลหิตตัวล่างที่เหมาะสมคือไม่เกิน 80 มิลลิเมตรปรอท ดังนั้น หากวัดได้ 70 มิลลิเมตรปรอท ถือว่ามีความดันโลหิตที่เหมาะสมดีค่ะ และไม่ได้ต่ำกว่าปกติ เพราะความดันโลหิตตัวล่างที่ต่ำกว่าปกติ คือต่ำกว่า 60 มิลลิเมตรปรอทค่ะส่วนการที่ลุกขึ้นแล้วหน้ามืด เรียกว่ามีอาการหน้ามืดเมื่อเปลี่ยนท่า (orthostatic hypotension) คืออาการจะเกิดขึ้นเมื่อเปลี่ยนจากท่านอนเป็นนั่ง หรือท่านั่งเป็นยืน หรือท่านอนเป็นยืน มักพบในผู้สูงอายุ หรือผู้ที่มีโรคประจำตัว เช่น ความดันโลหิตสูง โรคหลอดเลือดในสมอง โรคลมชัก โรคหัวใจ เช่น หัวใจเต้นผิดจังหวะ โรคหลอดเลือดหัวใจอุดตัน เป็นต้นแต่นอกจากนี้ ก็อาจเกิดจากการทานยาบางชนิดอยู่ หรือร่างกายขาดน้ำ เช่น ดื่มน้ำน้อย มีท้องเสีย อาเจียน หรือเสียเลือดมากจากการมีประจำเดือนมามาก มีถ่ายอุจจาระเป็นเลือด หรือมีภาวะโลหิตจาง หรือร่างกายกำลังไม่สบาย เช่น เป็นไข้หวัด ภูมิแพ้กำเริบ หรืออาจเกิดจากความเครียด วิตกกังวล พักผ่อนไม่เพียงพอก็ได้ในเบื้องต้น แนะนำให้ดื่มน้ำมากๆ นอนพักผ่อนให้เพียงพอ ลดความเครียด เปลี่ยนท่าเวลานั่งหรือนอนช้าๆ หมั่นออกกำลังกายสม่ำเสมอ เป็นต้น หากยังคงมีอาการหน้ามืดบ่อยครั้ง โดยที่เกิดในช่วงอื่นๆ ที่ไม่ใช่การเปลี่ยนท่าด้วย ก็ควรไปพบแพทย์เพื่อตรวจหาสาเหตุค่ะ